Farmoyish

Qadimiy va milliy qadriyatlarimizdan bo‘lgan Navro‘z umumxalq bayramiga tayyorgarlik ko‘rish, uni har tomonlama yuksak darajada, uyushqoqlik va ko‘tarinki ruhda o‘tkazish, jamiyatimizda mehr-oqibat va o‘zaro hamjihatlik muhitini mustahkamlash, xalqimizga xos bo‘lgan ezgu fazilatlarni yanada yuksaltirish, umumxalq bayrami arafasida qishloq va shaharlardagi mahallalar hududlarini, aholi turar joylarini obodonlashtirish va ko‘kalamzorlashtirish, respublikadagi sanitariya-epidemiologik holatni yaxshilash hamda “Barkamol avlod yili” Davlat dasturida ko‘zda tutilgan vazifalarni amalga oshirish maqsadida:
 1. O‘zbekiston “Mahalla” xayriya jamg‘armasi, “Kamolot” yoshlar ijtimoiy harakati, Sog‘liqni saqlash, Oliy va o‘rta maxsus ta’lim, Xalq ta’limi vazirliklari, “O‘zkommunxizmat” agentligi, mahalliy hokimliklar, jamoatchilik vakillarining 2010-yil mart-aprel oylarida mamlakatimizning qishloq, shaharlarida obodonlashtirish va ko‘kalamzorlashtirish oyliklari hamda 13-14-mart kunlari umumxalq xayriya hasharini o‘tkazish to‘g‘risidagi takliflari ma’qullansin.
 2. O‘zbekiston “Mahalla” xayriya jamg‘armasi (A.Ahmedov), Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari obodonlashtirish va ko‘kalamzorlashtirish oyliklari hamda umumxalq xayriya hasharini o‘tkazish doirasida quyidagi tadbirlarni amalga oshirishni nazarda tutsinlar:
 qishloq va shahar mahallalari, aholi yashash punktlari, ko‘p qavatli binolar va hovlilar atrofi, guzarlar, xiyobonlar, ziyoratgohlar va qabristonlar, ariqlar hamda lotoklarni tozalash, bolalar maydonchalarini tartibga keltirish;
 barcha turar joy mavzelari va mahallalarda gul ko‘chatlari, mevali va manzarali daraxtlar ekish, daraxtlarni oqlash va butash, ko‘cha hamda yo‘laklarni tartibga keltirish;
 keksalar va nogironlar, yolg‘iz qariyalar, boquvchisini yo‘qotgan kam ta’minlangan ko‘p bolali oilalarning uy-joy sharoitlarini yaxshilashga ko‘maklashish;
 umumxalq xayriya hashari qatnashchilarini zarur texnika vositalari va anjomlar bilan ta’minlash;
 joylarda obodonlashtirish ishlari o‘tkazilishi jarayonida to‘plangan qurilish va maishiy chiqindilarni mahalliy hokimliklar va boshqa mutasaddi idoralar tomonidan tashkiliy ravishda alohida belgilangan joylarga olib chiqilishini ta’minlash.
 3. O‘zbekiston Respublikasi Qishloq va suv xo‘jaligi vazirligi, “Meva- sharbat” bog‘dorchilik, uzumchilik va vinochilik ilmiy-ishlab chiqarish korporatsiyasi, Manzarali bog‘dorchilik va o‘rmon xo‘jaligi respublika ilmiy-ishlab chiqarish markazi qishloq va mahallalar hududlarini ko‘kalamzorlashtirish hamda yangi bog‘lar barpo etish uchun zarur bo‘ladigan manzarali, mevali va tut daraxti ko‘chatlarini, tegishli tashkilot hamda korxonalarga o‘rnatilgan tartibda shartnoma asosida o‘z vaqtida yetkazib berilishini ta’minlasinlar.
 4. O‘zbekiston “Mahalla” xayriya jamg‘armasi (A.Ahmedov), “Kamolot” yoshlar ijtimoiy harakati Markaziy Kengashi (A.Alimov) va mahalliy hokimliklarga obodonlashtirish va ko‘kalamzorlashtirish oyligi hamda umumxalq xayriya hasharini o‘tkazish tadbirlariga fuqarolarning o‘zini o‘zi boshqarish organlari, xususiy uy-joy mulkdorlari shirkatlari, korxonalar, tashkilotlar, ta’lim muassasalari va harbiy qismlarni, shuningdek, respublikaning barcha aholisi, ayniqsa yoshlarni keng jalb qilish choralarini ko‘rish tavsiya etilsin.
 5. Hashar munosabati bilan vazirliklar, idoralar hamda barcha korxona, tashkilot va muassasalarda mehnat qilayotgan xodimlarning bir kunlik ish haqi miqdoridagi mablag‘lari “Mahalla” jamg‘armasining respublika boshqaruvi hamda Qoraqalpog‘iston Respublikasi, viloyatlar va Toshkent shahar bo‘lim, bo‘linmalari boshqaruvlarining bankdagi hisob raqamlariga ixtiyoriy ravishda o‘tkazilishi belgilansin.
 6. “Mahalla” jamg‘armasi (A.Ahmedov) xayriya hasharidan tushgan mablag‘lar “Barkamol avlod yili” Davlat dasturida ko‘zda tutilgan tadbirlarni amalga oshirish, kam ta’minlangan oilalarga, nogironlar va yolg‘iz keksalarga moddiy hamda ma’naviy yordam ko‘rsatish, xususan, yosh oilalarni ijtimoiy qo‘llab-quvvatlash, mahallalardagi mavjud sport maydonchalarini joriy ta’mirlash hamda ularni kerakli sport inventarlari bilan jihozlash, mahallalarning moddiy-texnika bazasini yaxshilash kabi tadbirlarga sarflanishini nazarda tutsin.
 7. Ichki ishlar vazirligi (B.Matlyubov) obodonlashtirish va ko‘kalamzorlashtirish oyliklari davomida, ayniqsa umumxalq xayriya hashari kunlari jamoat tartibini saqlash, yong‘in hamda harakat xavfsizligini ta’minlash choralarini ko‘rsin va tadbirlarda texnik soz bo‘lgan texnika vositalaridan foydalanilishini nazoratga olsin.
 8. O‘zbekiston Milliy teleradiokompaniyasi (A.Xadjayev), O‘zbekiston Milliy axborot agentligi (M.Hazratqulov) va boshqa ommaviy axborot vositalariga obodonlashtirish va ko‘kalamzorlashtirish oyligining borishini hamda umumxalq xayriya hasharining o‘tkazilishini keng yoritish tavsiya etilsin.
 9. Ushbu farmoyish ijrosini nazorat qilish O‘zbekiston Respublikasi Bosh vazirining o‘rinbosari A. Aripov zimmasiga yuklansin.